|  |
| --- |
| ΕΝΩΣΗ ΙΑΤΡΩΝ  ΝΟΣΟΚΟΜΕΙΟΥ & ΚΕΝΤΡΩΝ ΥΓΕΙΑΣ  ΝΟΜΟΥ ΧΑΛΚΙΔΙΚΗΣ  Έδρα: Νοσοκομείο Πολυγύρου Τηλ. & Fax 23710-24961  mail: einkyx@gmail.com |

Πολύγυρος, 14/01/2021 ΠΡΟΣ: -Διοίκηση του Γ.Ν.Χ.

ΚΟΙΝΟΠΟΙΗΣΗ: -Υπουργείο Υγείας

-4η Υ.Π.Ε.

-Εθνική Επιτροπή Εμβολιασμών

-Ο.Ε.Ν.Γ.Ε.

-Ιατρικός Σύλλογος Χαλκιδικής

-Σωματείο εργαζομένων του Γ.Ν.Χ.

Ως ιατροί και μάλιστα εργαζόμενοι σε νοσοκομείο αναφοράς για περιστατικά COVID-19, έχουμε πλήρη επίγνωση της σοβαρότητας της κατάστασης και συμφωνούμε ότι ο εμβολιασμός του πληθυσμού της χώρας αποτελεί άμεση και επιτακτική ανάγκη. Οι ίδιοι άλλωστε συμμετέχουμε ενεργά με όλες μας τις δυνάμεις στην διαχείριση της υγειονομικής κρίσης από την αρχή της πανδημίας. Με στόχο την επιτυχία αυτού του εγχειρήματος, με βάση την επιστημονική μας κατάρτιση, την επαγγελματική μας εμπειρία πραγματοποιήσαμε τον εμβολιασμό έναντι της νόσου COVID-19 όλων των επιθυμούντων υγειονομικών εργαζομένων στο Γ.Ν.Χ. και Κέντρα Υγείας του Νομού απλά και μόνο αισθανόμενοι ηθικά υποχρεωμένοι.

Μετά από αιφνιδιαστική αλλαγή στο σχέδιο εμβολιασμού του πληθυσμού κατά της COVID-19 , θέλουμε να εκφράσουμε σημαντικούς προβληματισμούς μας, ώστε να αποφευχθούν προβλέψιμα εμπόδια στην ολοκλήρωσή του:

* Καθώς δεν υπάρχει στον δήμο Πολυγύρου κανένας δημόσιος πρωτοβάθμιος φορέας υγείας, το Νοσοκομείο εδώ και χρόνια καλείται να καλύψει και αυτό το κενό, χωρίς επιπλέον στελέχωση. Ακόμα και κατά την διάρκεια της πανδημίας καταβάλλεται κάθε προσπάθεια να καλυφθούν οι ανάγκες των χρονίως πασχόντων αλλά και των βρεφών, παιδιών και εφήβων σε προληπτικές εξετάσεις, εμβολιασμούς και παρακολούθηση υγείας.
* Το Νοσοκομείο ως δευτεροβάθμια δομή έχει έναν και μοναδικό ρόλο την ΔΙΑΓΝΩΣΗ ΚΑΙ ΘΕΡΑΠΕΙΑ ΤΟΥ ΑΣΘΕΝΟΎΣ .Η πρόληψη αποτελεί υποχρέωση πρωτοβάθμιων δομών. Η πανδημία και σε εμάς όπως σε όλα τα Νοσοκομεία της χώρας μας είχε σαν αποτέλεσμα την μετακίνηση –δυσλειτουργία κλινικών μη COVID περιστατικών. Είμασταν υποχρεωμένοι, προσπαθήσαμε και όλοι μαζί με άριστη συνεργασία διαχειριστήκαμε την κρίση με τον καλύτερο τρόπο. Μη ξεχνάμε και την αναμονή του τρίτου κύματος της πανδημίας Ο εμβολιασμός όμως του πληθυσμού δεν έγκειται στις υποχρεώσεις μιας δευτεροβάθμιας δομής.
* Λόγω της υποστελέχωσης του Γ.Ν. Χαλκιδικής ακόμα και πριν την πανδημία το προσωπικό υπερέβαλλε εαυτόν καθημερινά, ώστε οι πολίτες του Νομού να έχουν πρόσβαση σε δευτεροβάθμιες υπηρεσίες υγείας. Οι επιμελητές ιατροί πραγματοποιούν σε μηνιαία βάση 7-11 εφημερίες με την αντίστοιχη επιβάρυνση στον προϋπολογισμό του νοσοκομείου και συχνές καθυστερήσεις στην καταβολή των πρόσθετων εφημεριών.
* Δεδομένων των περιορισμένων πόρων, οι κλινικές του Νοσοκομείου έχουν ήδη περιορίσει στο ελάχιστο δυνατό τις δραστηριότητές τους που δεν σχετίζονται με COVID-19 για να στρέψουν τις δυνάμεις τους στην αντιμετώπιση της πανδημίας. Καθώς δεν είναι λίγοι οι εργαζόμενοι που νοσούν ή που βρίσκονται σε παρακολούθηση λόγω στενής οικογενειακής επαφής με επιβεβαιωμένο κρούσμα, οι ιατροί και το υπόλοιπο προσωπικό αναγκάζονται συχνά να εργάζονται καθημερινά χωρίς ρεπό για να εξυπηρετούν τις επείγουσες ανάγκες του πληθυσμού, πχ. σε οξέα καρδιολογικά, χειρουργικά ή μαιευτικά περιστατικά και να του εξασφαλίζουν ένα δίχτυ ασφάλειας.
* Η μέχρι τώρα εμπειρία μας με τον εμβολιασμό του υγειονομικού προσωπικού του Nομού έναντι της νόσου COVID-19, έχει καταδείξει ότι είναι μια διαδικασία απαιτητική σε χρόνο και προσωπικό ακόμη και όταν οι εμβολιαζόμενοι είναι νεότεροι, ενημερωμένοι και, ως υγειονομικοί, γνώστες του ατομικού τους ιστορικού. Είναι αναμενόμενο ότι στον εμβολιασμό του γενικού πληθυσμού, ειδικά των άνω των 85 ετών, θα είναι πολλοί αυτοί που θα έχουν ερωτήσεις και αμφιβολίες που θα πρέπει να απαντηθούν, πιθανές αντενδείξεις που θα πρέπει να εκτιμηθούν και ίσως παροδικές ήπιες αντιδράσεις στο εμβόλιο, που θα καθυστερούν την διαδικασία και θα αυξάνουν τις απαιτήσεις προς την εμβολιαστική ομάδα.

Επιπλέον όπως πληροφορούμαστε ( από τους ίδιους και από τα φαρμακεία όπου προσφεύγουν για να κλείσουν ραντεβού) πολλοί , αν όχι οι περισσότεροι, από τους ηλικιωμένους αδυνατούν να προσέλθουν στο Νοσοκομείο παρ’ότι επιθυμούν να εμβολιασθούν. Οι λόγοι είναι κυρίως κινητικά προβλήματα και οικονομικοί.

* Στον Νομό Χαλκιδικής δεν έχει μέχρι στιγμής διευκρινιστεί ο ρόλος των Κέντρων Yγείας στην επιχείρηση εμβολιασμού έναντι της νόσου COVID-19 και οι ίδιοι οι συνάδελφοι δηλώνουν ότι δεν έχουν ενημερωθεί. Σε περίπτωση που τα Κέντρα Yγείας του Νομού δεν συμμετέχουν σ' αυτή την φάση του εμβολιασμού, μοναδική λύση είναι το προσωπικό τους να στηρίξει το Νοσοκομείο , καθώς έχουν και την απαραίτητη εμπειρία στον εμβολιασμό ενηλίκων.

Γίνεται κατανοητό ότι είναι αδύνατο να επωμισθεί το Γ.Ν. Χαλκιδικής το έργο του εμβολιασμού έναντι της νόσου COVID-19 του γενικού πληθυσμού του Νομού .

